Ο πλανήτης Γη είναι τόσο εντυπωσιακός,
που είναι εύκολο να αγνοήσεις τα μικρά πράγματα στη ζωή.
Αλλά κοιτάξτε λίγο καλύτερα...
και θα δείτε έναν ανεξερεύνητο κόσμο.
Έναν κόσμο μικροσκοπικών ηρώων...
και μικρών τεράτων...
που χρειάζονται απίστευτες υπερδυνάμεις...
για να θριαμβεύσουν ενάντια σε γιγάντιες δυσκολίες.
Μικροσκοπικός κόσμος
Η αφρικανική σαβάνα.
Μια γη θρύλων.
Πατρίδα ορισμένων από τα μεγαλύτερα...
ΣΕ ΑΦΗΓΗΣΗ ΠΟΛ ΡΑΝΤ
και πιο επιβλητικά ζώα του πλανήτη.
Όμως, κάτω από τα πόδια των ελεφάντων, υπάρχει ένας ανεξερεύνητος κόσμος.
Ο κόσμος της μυγαλής-ελέφαντα.
Ζει μαζί με κάθε είδους μικρά ζώα που βοσκούν και μικροσκοπικούς θηρευτές.
Το να είσαι μικρός σε έναν κόσμο γιγάντων δεν είναι ποτέ εύκολο.
Καθώς τα κοπάδια έρχονται προς τα εδώ, η ζωή θα γίνει πολύ πιο δύσκολη.
ΣΑΒΑΝΑ
Η μυγαλή-ελέφαντας δεν είναι μεγαλύτερη από χάμστερ.
Αλλά είναι πολύ πιο γρήγορη.
Στην κλίμακά της, είναι τρεις φορές πιο γρήγορη από το τσιτάχ.
Τρέχει με σχεδόν 30 χιλιόμετρα την ώρα, σ' ένα ατέλειωτο κυνήγι τροφής.
Πρέπει καθημερινά να καταναλώνει τροφές ίσες με το ένα τρίτο του βάρους της,
για να έχει ενέργεια με αυτούς τους ρυθμούς ζωής.
Έτσι, έχει φτιάξει ένα δίκτυο μονοπατιών σε χιλιάδες τετραγωνικά μέτρα,
για να βρίσκει αρκετή τροφή, ακόμη και την εποχή της ξηρασίας.
Η κόμπρα χτυπάει ακαριαία.
Όμως, τα μονοπάτια τής επιτρέπουν να είναι ένα βήμα μπροστά.
Η ζωή της μυγαλής-ελέφαντα είναι φρενήρης και μοναχική.
Σε αντίθεση με τη ζωή των βασιλιάδων του μεγάλου κόκκινου κάστρου.
Η μαγκούστα-νάνος φτιάχνει το σπίτι της σε λοφίσκους τερμιτών.
Με μέγεθος όσο η χούφτα σας,
βρίσκουν δύναμη και θαλπωρή ζώντας σε μεγάλες ομάδες.
Τα πρωινά στη σαβάνα, το κρύο είναι πολύ έντονο.
Ό,τι πρέπει για να μείνουν στο κρεβάτι.
Όχι σήμερα, όμως.
Αυτός ο μικρός βούκερος είναι πεινασμένος.
Αδημονεί να φάει πρωινό.
Είκοσι μαγκούστες κι ένας βούκερος μοιάζουν περίεργη ομάδα.
Αλλά, όταν είσαι μικρός, σου κάνει καλό να είσαι σε ομάδα.
Οι μαγκούστες βρίσκουν θηράματα.
Ο βούκερος φυλάει τσίλιες.
Οι μαγκούστες-νάνοι περιπολούν μεγάλη έκταση,
ίση με περίπου 50 γήπεδα ποδοσφαίρου.
Οριοθετούν την περιοχή τους.
Όσο πιο έντονη η μυρωδιά, τόσο μεγαλύτερες θα φαντάζουν.
Ακόμα και την εποχή ξηρασίας, η περιοχή τούς δίνει όση τροφή θέλουν.
Μπορεί να είναι τα μικρότερα σαρκοβόρα της Αφρικής,
αλλά δεν φοβούνται τα μεγάλα ζώα.
Μια δηλητηριώδης αράχνη-μπαμπουίνος.
Εκμεταλλευόμενη κάθε ευκαιρία,
αυτή η επίμονη ομάδα μπορεί να επιβιώσει ακόμη και στους πιο δύσκολους καιρούς.
Όταν έρχονται οι βροχές, τα πάντα αλλάζουν.
Αν ζεις στον δρόμο, δύσκολα βρίσκεις καταφύγιο.
Όμως, οι μαγκούστες είναι ασφαλείς και ζεστές.
Έχουν επιλέξει καλό σπίτι.
Οι λοφίσκοι τερμιτών προστατεύουν άριστα από τα στοιχεία της φύσης.
Αναμειγνύοντας σάλια και χώμα,
αυτά τα εργατικά έντομα χτίζουν κάστρα γερά σαν μπετόν...
και μεγάλα όσο ένας ελέφαντας.
Ακολουθώντας τις βροχές, καταφθάνουν και τα μεγάλα ζώα.
Οι ελέφαντες αφήνουν το αποτύπωμά τους στο τοπίο.
Οι πατημασιές βάρους πέντε τόνων...
δημιουργούν έναν υδάτινο κόσμο με μικροσκοπικά πλάσματα κάθε είδους.
Μεταξύ των οποίων κι ένα από τα αρχαιότερα είδη.
Οι γαρίδες-γυρίνοι ζουν σε λιμνούλες όπως αυτή,
από τότε που τις δημιούργησαν τα πόδια των δεινοσαύρων.
Λίγες μέρες μετά από τη βροχή, όλη η σαβάνα γίνεται καταπράσινη.
Τα ζώα αρχίζουν να τρώνε μέχρι σκασμού.
Οι επιπτώσεις είναι τεράστιες.
Δεν υπάρχει περίπτωση η μυγαλή-ελέφαντας να μετακινήσει τέτοιο χάλι.
Όμως, υπάρχει βοήθεια.
Τα σκαθάρια της κοπριάς εφορμούν αμέσως στον καινούργιο σωρό...
για να πάρουν μερίδιο από τα περιττώματα,
προτού φτάσει ανταγωνισμός.
Αυτή η μπάλα είναι πολύτιμη.
Η τροφή του και οι ελπίδες του για σύντροφο, σε μία συσκευασία.
Σ' αυτόν τον μικροσκοπικό κόσμο, ένα μόνο βήμα μπορεί να κοστίσει ακριβά.
Ένα αφηνιασμένο κοπάδι μπορεί να φέρει την καταστροφή.
Πάνω από ένα εκατ. αντιλόπες και ζέβρες. Η μεγαλύτερη χερσαία μετανάστευση.
Η ελπίδα για φρέσκο χορτάρι τις οδηγεί σε αυτήν την κατεύθυνση.
Η εστεμμένη καλημάνα φωλιάζει στη σαβάνα.
Τα αβγά αυτού του θηλυκού κινδυνεύουν να ποδοπατηθούν.
Αν και της φτάνει ως τον αστράγαλο, δεν φοβάται να αναμετρηθεί με τη γαζέλα.
Όμως, το κοπάδι με τις αντιλόπες είναι ασταμάτητο.
Είναι απίστευτο, αλλά δεν έχει σπάσει κανένα αβγό.
Χρειάζεται ακόμη ένας μήνας για την εκκόλαψη.
Τα μονοπάτια της μυγαλής-ελέφαντα ποδοπατήθηκαν κι άλλο.
Ώρα για έργα συντήρησης του αυτοκινητόδρομου.
Πίσω στην αριστερή λωρίδα.
Καθώς τα κοπάδια βοσκούν στο γρασίδι, οι καμηλοπαρδάλεις αναζητούν τα δέντρα.
Οι ακακίες είναι γεμάτες καινούργια φύλλα.
Προστατεύονται από μεγάλα αγκάθια.
Δεν χρησιμεύουν και πολύ απέναντι στη γλώσσα μισού μέτρου.
Όμως, το δέντρο έχει και δεύτερη γραμμή άμυνας.
Ένας στρατός μυρμηγκιών ακακίας σπεύδει να το προστατεύσει.
Επιτίθενται στην καμηλοπάρδαλη, όπου μπορούν να μπήξουν τα σαγόνια τους.
Μέχρι που, στο τέλος, απομακρύνεται.
Η ακακία έχει ειδικά κοίλα αγκάθια για τον πιστό στρατό της.
Και θήκες σε μέγεθος μυρμηγκιού, γεμάτες νέκταρ, για να τρέφονται.
Δουλεύοντας σε ομάδες, τα μικρά πλάσματα μπορούν να τα βάλουν με γίγαντες.
Όμως, κάποιες φορές, καλύτερα να τρέξεις.
Αιχμηροί, κοφτεροί χαυλιόδοντες,
εκατόν πενήντα κιλά μυϊκής μάζας...
Ο φακόχοιρος είναι επιβλητικός.
Η μαγκούστα ξέρει ακριβώς τι θέλει εκείνος.
Λίγο κανάκεμα.
Η πιο θαρραλέα μαγκούστα θα γευτεί τα πιο ζουμερά τσιμπούρια.
Καθώς έρχεται κι η υπόλοιπη ομάδα, ο φακόχοιρος ξεψειρίζεται σχολαστικά.
Σε λίγο καταφθάνουν κι άλλοι πελάτες στο σπα.
Οι μαγκούστες μαρκάρουν τους πιστούς πελάτες ως περιοχή τους.
Αυτά τα μικρά και πανέξυπνα πλάσματα
συμβιώνουν προς όφελός τους, ακόμη και με τα πιο τρομακτικά ζώα.
Οι βουφάγοι μπορούν να φτάσουν στις πιο ψηλές κορυφές.
Χρησιμοποιούν τα αιχμηρά ράμφη τους για να τσιμπήσουν τα παράσιτα.
Όταν κουραστεί ένας ξενιστής τους, πηγαίνουν στον επόμενο.
Οι βουφάγοι βρίσκουν σχεδόν όλη την τροφή τους σε οπληφόρα ζώα.
Με ευφυΐα και πολύ γερό στομάχι,
τα μικρά ζώα εκμεταλλεύονται πλήρως τη μετανάστευση.
Όμως, οι θηρευτές που ακολουθούν είναι μεγαλύτερη πρόκληση.
Τα αβγά της καλημάνας έχουν μόλις εκκολαφθεί.
Ο νεοσσός της προσπαθεί ακόμη να ορθοποδήσει...
σε έναν επικίνδυνο κόσμο.
Τα τσακάλια είναι καιροσκόποι κυνηγοί.
Όσο πιο μικρό είναι το ζώο,
τόσο πιο εύκολα γίνεται θήραμα.
Μια κίνηση απελπισίας.
Η θαρραλέα μητέρα κάνει ό,τι μπορεί για να τραβήξει την προσοχή πάνω της...
και μακριά από τον νεοσσό της.
Όσο δεν κινείται, είναι σχεδόν αόρατος.
Όμως, πώς να παραβλέψει τα μυρμήγκια που δαγκώνουν;
Η μαμά κάνει αντιπερισπασμό.
Παραπλανά το τσακάλι, όσο χρειάζεται.
Όμως, πρέπει να συνεχίσει να προστατεύει το μικρό της,
μέχρι να φύγουν οι μετανάστες.
Τα κοπάδια μαστίζονται από μια μίνι μετανάστευση
που τα ακολουθεί παντού.
Σμήνη από μύγες αναστατώνουν τα μεγαλύτερα ζώα.
Όμως, στον μικροσκοπικό κόσμο, είναι μια κινητή γιορτή.
Μακριά από τα κοπάδια, απομονωμένες σε σκόρπια βράχια,
οι σαύρες αγάμα περιμένουν το φαγητό να πάει σ' αυτές.
Τις περισσότερες φορές, χωρίς επιτυχία.
Έτσι, όταν παρουσιαστεί καλύτερη ευκαιρία...
πρέπει να την αρπάξουν.
Τα λιοντάρια έρχονται εδώ για να ξεκουραστούν το μεσημέρι.
Μαζί τους έρχονται κι οι μύγες.
Πολλές μύγες.
Η τύχη βοηθάει τους τολμηρούς.
Καλύτερα να μην ξυπνήσει το λιοντάρι.
Ίσως υπάρχει λιγότερο άμεση προσέγγιση.
Είναι εκπληκτικό πώς τη γλιτώνεις όταν είσαι μικρός.
Αλλά, όταν κάνεις κάτι τόσο ριψοκίνδυνο...
μην προκαλείς την τύχη σου.
Καθώς ξεραίνεται το έδαφος, τα κοπάδια προχωρούν.
Κάποιοι δεν στενοχωριούνται που φεύγουν.
Επιστρέφει η ηρεμία.
Η μυγαλή-ελέφαντας μπορεί πάλι να πάει όπου θέλει.
Να κυνηγήσει έντομα με μεγάλη ταχύτητα...
χωρίς να τη σταματά τίποτα.
Καθώς αλλάζουν οι εποχές...
εμφανίζονται νέες προκλήσεις.
Η ξεραμένη πατημασιά ελέφαντα μπορεί να είναι το τέλος της διαδρομής.
Όμως, αυτό το σκαθάρι είναι δυνατό.
Μπορεί να σηκώσει δέκα φορές το βάρος του.
Τώρα που έφυγαν τα κοπάδια, δεν πρέπει να χάσει την μπάλα του.
Η ηράκλεια προσπάθειά του απέδωσε.
Ένα θηλυκό, έτοιμο να μοιραστεί ό,τι πιο πολύτιμο έχει...
και να γίνει το ταίρι του.
Η ζωή είναι ωραία και για τις μαγκούστες.
Τουλάχιστον, τις περισσότερες φορές.
Μια μαγκούστα μόνη της είναι εύκολο θύμα για την κόμπρα.
Όμως, όταν είναι σε ομάδα,
αυτή η μικρή συμμορία είναι ανίκητη.
Και τώρα έχουν καινούργια μέλη.
Είναι μόλις ενός μηνός,
αλλά σε τρεις μήνες,
θα είναι πλήρη μέλη της ομάδας.
Ακόμα και απέναντι στο μεγαλύτερο μεταναστευτικό ρεύμα,
οι μικροσκοπικοί ήρωες δεν επιβιώνουν απλώς, ευημερούν.
Η σαβάνα είναι η γη των θρύλων.
Κι όπως φαίνεται,
μερικές από τις πιο θαυμαστές ιστορίες της είναι μικροσκοπικές.
Υποτιτλισμός: Έφη Μούκα